Jocurile Olimpice de Tineret (JOT) () sunt un eveniment multi-sportiv organizat de Comitetul Internațional Olimpic (CIO). Jocurile au loc alternativ, odată la patru ani, în opoziție cu Jocurile Olimpice (de pildă, într-un an cu Jocuri Olimpice de vară, au loc JOT de iarnă). Prima ediție de vară s-a desfășurat la Singapore în perioada 14–26 august 2010, iar prima ediție de iarnă a avut loc în Innsbruck în perioada 13–22 ianuarie 2012. Doar sportivii cu vârste între 14 și 18 ani pot participa. Ideea acestor Jocuri i-a venit prima dată austriacului Johann Rosenzopf în 1998. Pe 6 iulie 2007, membrii CIO reuniți la cea de-a 119-a sesiune CIO din Guatemala City au aprobat crearea unei versiuni „tinere” "(youth)" a Jocurilor Olimpice. Costurile desfășurării sunt împărțite între CIO și orașul gazdă, iar transportul delegațiilor este asigurat de Comitetul Internațional Olimpic. Jocurile cuprind și o parte culturală dar și oportunități pentru sportivi de a se întâlni cu medaliați olimpici.